《再和前韵答达善季辩》
宋代·舒岳祥

北固漫夸城立铁，钱塘休说浪翻银。
江山不改英雄泯，宇宙无穷战伐新。
过眼烟花空似锦，到头富贵总成尘。
旧时都下逢除夕，果食花饧祭灶神。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。